b'\n_START_ARTICLE_\nAmanuensis\n_START_PARAGRAPH_\nAmanuensis er i Norge en vitenskapelig mellomstilling ved universiteter. Den h\xc3\xb8rer tradisjonelt til de ordin\xc3\xa6re faste stillingene ved universiteter og rangerer under f\xc3\xb8rsteamanuensis. Stillingen oversettes offisielt til engelsk som assistant professor. Formalkravet til stilling som amanuensis i Norge er h\xc3\xb8yere grads eksamen (hovedfag, embedseksamen eller tilsvarende). Med doktorgrad eller tilsvarende kompetanse kvalifiserer man for opprykk til f\xc3\xb8rsteamanuensis._NEWLINE_Amanuensis er en stilling p\xc3\xa5 samme niv\xc3\xa5 som universitetslektor og h\xc3\xb8gskolelektor. Stillingen amanuensis er under utfasing og det blir derfor ikke foretatt nyansettelser i stillingen; i den grad nyansettelser forkommer p\xc3\xa5 dette niv\xc3\xa5et brukes stillingstitlene universitetslektor og h\xc3\xb8gskolelektor. Amanuensis(niv\xc3\xa5), ogs\xc3\xa5 betegnet mellomstillinger (i forhold til lavere stillingen vitenskapelig assistent og den h\xc3\xb8yere stillingen f\xc3\xb8rsteamanuensis), brukes ogs\xc3\xa5 som gruppebetegnelsene for stillingene amanuensis, universitetslektor og h\xc3\xb8gskolelektor._NEWLINE_Ordets latinske opphav er \xc2\xab(servus) a manu\xc2\xbb, som i romerriket var navn p\xc3\xa5 en tjener eller slave som var skriver og f\xc3\xb8rte regnskap. P\xc3\xa5 1600-tallet ble selve tittelen amanuensis tatt i bruk som tittel for den som utf\xc3\xb8rte faglig arbeid for en annen, men gjerne i form av renskrivning  eller kopiskriving av andres arbeider.'